28.03.2007 17:16   Nestor ütles ETV24-le, et rahandusministeeriumi kevadprognoosi järgi peaks nendele lubadusteleriigieelarve tulupoolelt ka kate olemas olema.    Reformierakonna aseesimees Meelis Atonen kinnitas samuti ETV24-le, et praeguse  prognoosi ja riigieelarve võrdlus näitavad, et vaba raha peaks jätkuma.    Atoneni sõnul on kulutused jaotatud aastate lõikes ja näiteks tulevaks aastaks lähevad koalitsioonipartnerite lubadused maksma 7,5 miljardit krooni.    "Praeguse prognoosi järgi peaks 2008. aastal riigieelarvesse lisaks laekuma 9 miljardit krooni, nii et eelarve saab olema ka ülejäägiga, ilma et peaksime eelarvestrateegiat tänavu üle vaatama," nentis Reformierakonna aseesimees.    Ta ei välistanud  siiski, et uus koalitsioon vaatab eelarvestrateegia veel tänavu üle.    Nestori sõnul on koalitsioonileppes konkreetseid summasid nagu näiteks investeering 400 miljonit krooni lasteaiakohtade suurendamiseks või koolieelsete lasteasutuste õpetajate palga põhikooli õpetaja palgaga samale tasemele viimiseks.    Raske oli tema hinnangul välja arvutada lubaduste maksumust põhimõttega "suurendada ennaktempos", "tõsta oluliselt" jne.    "Mulle teeb headmeelt, et suutsime järgmiseks aastaks  kokku leppida - politseinike, päästjate ja piirivalvurite alampalk hakkab olema 9000 krooni," märkis Nestor.    Reformierakonna esimees Andrus Ansip tegi Isamaa ja Res Publica Liidule ning sotsiaaldemokraatidele kolmapäeva hommikul lõpliku pakkumise ning volikogud arutavad neid praegu.    Uus valitsus kavatseb Reformierakonna esimehe Andrus Ansipi sõnul nelja aasta jooksul kulutada 420 miljardit krooni."Kavatseme jätkata väga ranget eelarvepoliitikat ja koostada ülejäägiga eelarved,"  ütles Ansip.    Ansipi sõnul on suurimad kuluartiklid seotud maksuküsimustega. "Tulumaksumäära alandamine on ette nähtud vaid kahel aastal, sest juba kehtiva seaduse järgi alaneb tulumaksumäär järgmisel ja ülejärgmisel aastal ühe protsendi võrra ja see alanemine on sisse arvestatud ka riigieelarve strateegiasse," selgitas Reformierakonna esimees.    Uus loodav koalitsioon plaanib tulumaksuvaba miinimumi tõsta nelja aasta jooksul kuni 3000 kroonini aastas. Samuti on plaanis täiendava tulu  jätmine lapsevanematele juba alates esimesest lapsest.    Isamaa ja Res Publica Liidu esimees Mart Laar ütles, et olulisemate lubaduste elluviimisega alustatakse 2008. aastal. Tema sõnul on koalitsioonilepingus palju lubadusi, mis pärinevad juba üheksakümnendatest aastatest.    "Ma räägin tulumaksuvabastusest alates esimesest lapsest. Selle üle on mul isiklikult väga hea meel, et see nüüd lõpuks ka koalitsioonilepingusse kirjutatakse, sest seda olen ajanud Eesti poliitikas alates 1992.  aastast," nentis Laar.